**Bodliak tŕnitý** (lat. *Carduus acanthoides*) je dvojročná bylina z  rodu bodliak (*Carduus*) z  čeľade astrovité (*Asteraceae*). Bodliak tŕnitý je najvýznamnejší z u nás rastúcich druhov a často sa vyskytuje na pasienkoch a na rumoviskách od nížin až do horského stupňa. Bodliaky spolu s pichliačmi, lopúchmi a ďalšími príbuznými rodmi tvoria podčeľaď bodliakovaté.

Opis
----

Bodliak tŕnitý je dvojročná pichľavá bylina vysoká 50 až 150 cm. Byľ má kučeravo páperistú, od polovice priamo rozkonárenú a až pod úbory kučeravo krídlatú. Krídla sú široké až 8 mm a zakončené sú ostňami dlhými do 5 mm. Konáre sú nerovnako dlhé s jednotlivými, zriedka nakopenými úbormi.

Listy sú v obryse podlhovasto kopijovité, perovito laločnaté až perovito zárezové, so 4 alebo 6 pármi dlaňovito laločnatých segmentov. Laloky sú s ostňami do 5 mm. Listy sú na líci lysé, na rube na žilnatine chlpaté a zbiehajú na stonku ako ostnaté krídla.

Úbory s priemerom 25 až 35 mm sú sediace, vzpriamené a na konci konárikov. Zvyčajne sú jednotlivé, zriedka nakopené po 2 až 5. Zákrov je guľovitý, dlhý 20 až 25 mm a na báze je pavučinatý. Zákrovné listene sú čiarkovito kopijovité, dlho končisté, zakončené žltým ostňom.

Kvety sú červenofialové, zriedka biele, dlhé 16 až 18 mm. Nažky dlhé 3 až 4 mm sú slabo vráskavé, na vrchole s úzkou korunkou. Chocholec je nedelený, dlhý 10 až 13 mm.

Rozšírenie
----------

Prirodzeným areálom rozšírenia bodliaka tŕnitého sú mierne oblasti Eurázie. Vyskytuje sa vo všetkých stredoeurópskych štátoch, včítane Pobaltia. Na západe je jeho areál ohraničený Francúzskom, Írskom a Veľkou Britániou, na severe Nórskom a Švédskom, na juhu Talianskom, Gréckom a Tureckom, pričom v Afrike zasahuje aj do Líbye. Na východe sa tiahne cez Bielorusko, Ukrajinu, východné a južné oblasti európskeho Ruska, Krym, Kazachstan, Kirgizsko, severný Kaukaz, Pakistan, Tibet, centrálnu Čínu, vnútorné Mongolsko, Kóreu a Japonsko.

Introdukovaný je v Severnej Amerike od Nového Škótska, cez Quebec, Ontário a Britskú Kolumbiu v Kanade a v USA od atlantického po tichomorské pobrežie (okrem južných štátov). Zavlečený je aj v Uruguaji, v Južnej Amerike a v austrálskej Viktórii.

Ekológia
--------

Bodliak tŕnitý je častý na pasienkoch, úhoroch, rumoviskách a rúbaniskách od nížin až do horského stupňa. Obľubuje výhrevné, vysychavé, výživné, zásadité až neutrálne, hlinitopiesočnaté pôdy. Kvitne od júna do októbra.

Poddruhy
--------

Webové stránky POWO uznávané tieto poddruhy:

* *Carduus acanthocephalus subsp. acanthoides* - mierne oblasti Eurázie
* *Carduus acanthocephalus subsp. pakistanicus* - s výskytom v severnom Pakistane
* *Carduus acanthocephalus subsp. sintenisii* - s výskytom v Turecku

Galéria
-------

* Bodliak tŕnitý; stonka, listy a úbory Bodliak tŕnitý; stonka, listy a úbory
* Bodliak tŕnitý; ostnatý list Bodliak tŕnitý; ostnatý list
* Bodliak tŕnitý; kvitnúci úbor Bodliak tŕnitý; kvitnúci úbor
* Bodliak tŕnitý; kŕmiaci sa hmyz Bodliak tŕnitý; kŕmiaci sa hmyz

Referencie
----------

1. 1 2  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.257*. Bratislava : Univerzita Komenského, 2018.
2. 1 2 3 4   *Carduus acanthoides L.* [online]. POWO - Plants of the World Online, Kew, [cit. 2022-12-28]. Dostupné online. (anglicky)
3. 1 2 3 4 5 6  Michal Hrabovský at al.. *Veľká kniha rastlín, hornín, minerálov a skamenelín, s.318*. Bratislava : IKAR, a.s. - Príroda, 2021.
4. 1 2  Tibor Baranec at al.. *BOTANIKA, s.141*. 3. nezmenené. vyd. Nitra : Slovenská poľnohospodárska univerzita, Vydavateľstvo SPU, 2021.
5. 1 2 3 4 5  Josef Dostál, Martin Červenka. *Veľký kľúč na určovanie vyšších rastlín I. s.1107*. Bratislava : Slovenské pedagogické nakladateľstvo, 1991.
6. 1 2 3   *Naša príroda – Živočíchy a rastliny strednej Európy, s.117*. prvé. vyd. Bratislava : Reader's Digest Výber, 2000.
7. ↑   *Carduus acanthoides subsp. acanthoides* [online]. POWO - Plants of the World Online, Kew, [cit. 2022-12-28]. Dostupné online. (anglicky)
8. ↑   *Carduus acanthoides subsp. pakistanicus* [online]. POWO - Plants of the World Online, Kew, [cit. 2022-12-28]. Dostupné online. (anglicky)
9. ↑   *Carduus acanthoides subsp. sintenisii* [online]. POWO - Plants of the World Online, Kew, [cit. 2022-12-28]. Dostupné online. (anglicky)

CommonsWikidruhy
* Spolupracuj na Commons Commons ponúka multimediálne súbory na tému **Bodliak tŕnitý**
* Spolupracuj na Wikidruhoch Wikidruhy ponúkajú informácie na tému **Bodliak tŕnitý**